**Οδηγίες για τη συγγραφή μιας εργασίας**

Όσο περισσότερο και καλύτερα διαβάζουμε, τόσο ευκολότερα γράφουμε. Διαβάζω καλά σημαίνει πως διαβάζοντας κρατάω σημειώσεις και για να είμαστε βέβαιοι ότι καταλάβαμε αυτά που διαβάσαμε πρέπει να μπορούμε να τα διατυπώσουμε με δικά μας λόγια. Κάθε άνθρωπος, βέβαια, διαβάζει, σκέφτεται και γράφει με τον δικό του τρόπο. Ωστόσο, υπάρχουν κάποιοι κανόνες, που διαφέρουν κατά περίπτωση – αλλιώς γράφεται η ποίηση, αλλιώς μια φοιτητική εργασία κι αλλιώς ένα δημοσιεύσιμο άρθρο. Οι κανόνες αυτοί δεν είναι αυτοσκοπός. Οι οδηγίες ίσως σας φανούν πολλές ή υπερβολικές και στην αρχή μπορεί να δυσκολευτείτε – όπως δυσκολευόμαστε σε κάθε αρχή. Μακροπρόθεσμα όμως θα μάθετε περισσότερα πράγματα ευκολότερα και πιο ευχάριστα. Όσο νωρίτερα εξοικειωθείτε με ορισμένες βασικές τεχνικές και όσο νωρίτερα καταφέρετε να βρείτε έναν τρόπο δουλείας που ταιριάζει καλύτερα σ’ εσάς, τόσο λιγότερες σκοτούρες θα έχετε μετά.

1. ***Περίληψη***

Ένας πολύ καλός τρόπος να βεβαιωθούμε ότι καταλάβαμε το περιεχόμενο ενός βιβλίου ή άρθρου είναι να το διατυπώσουμε εν συντομία με δικά μας λόγια. Στο πλαίσιο ορισμένων μαθημάτων μπορεί να σας ζητηθεί να κάνετε μικρές εργασίες με τη μορφή περιλήψεων. Ακόμα οι περιλήψεις βοηθούν πολύ στην προετοιμασία για τις εξετάσεις και στην εκπόνηση περισσότερο σύνθετων εργασιών με βάση κάποια βιβλιογραφία.

Η περίληψη μοιάζει με την υπογράμμιση – εστιάζουμε στα βασικά σημεία ενός κειμένου. Στην περίπτωση της περίληψης όμως, δεν τα απομονώνουμε ή τα τονίζουμε απλώς, αλλά τα διατυπώνουμε με δικά μας λόγια ώστε να τα καταλάβουμε. Αν δεν καταλάβουμε τι λέει ο/η συγγραφέας, είναι αδύνατο να γράψουμε μια περίληψη.

Η περίληψη δεν περιλαμβάνει κομμάτια του αρχικού κειμένου σε εισαγωγικά. Είναι απλώς μια σύντομη επαναδιατύπωση. Ο ευκολότερος τρόπος να γράψουμε περίληψη είναι να αποφασίσουμε ότι από κάθε σελίδα ή από κάθε δύο σελίδες θα βγάλουμε μια δική μας πρόταση. Ο κανόνας αυτός βέβαια δεν μπορεί να είναι απόλυτος, αφού πολλές φορές υπάρχουν συνεχόμενες σελίδες που αναπτύσσουν μια κεντρική ιδέα και συνεχόμενες σελίδες που απλώς παραθέτουν παραδείγματα που την εικονογραφούν.

Σε περίπτωση που χρησιμοποιήσετε την περίληψή σας για κάποια εργασία, πρέπει οπωσδήποτε να αναφέρετε την/τον αρχικό συγγραφέα. Η περίληψη πάντως, είναι φτιαγμένη με δικά σας λόγια, αντιπροσωπεύει το δικό σας στυλ και δείχνει ότι εσείς κατανοήσατε τα όσα διαβάσατε.

Για να κατανοήσουμε ένα κείμενο και να είμαστε σε θέση να πούμε με λίγα λόγια “τι λέει”, πρέπει να καταλάβουμε το γενικό βασικό ερώτημα που θέτει ο/η συγγραφέας, καθώς και τα επιμέρους ερωτήματα. Αν θέλουμε να κάνουμε μια εκτενέστερη και περισσότερο σύνθετη παρουσίαση, μπορούμε στην συνέχεια να αξιολογήσουμε το κείμενο, να σκεφτούμε π.χ. αν τα επιχειρήματά του είναι πειστικά ή να το συγκρίνουμε με άλλα κείμενα που πραγματεύονται παρόμοια θέματα.

Πώς κρατάμε σημειώσεις: Στην αρχή της περίληψης σημειώνουμε οπωσδήποτε τα βιβλιογραφικά στοιχεία του βιβλίου (Συγγραφέα, Τίτλο, χρονολογία έκδοση, εκδότη και τόπο). Καθώς διαβάζουμε και θέλουμε να κρατήσουμε τα σημεία που μας ενδιαφέρουν, σημειώνουμε τις σελίδες όπου αυτά εμφανίζονται και στη συνέχεια ένα ρεζουμέ αυτών που λέγονται στις σελίδες.

**Παράδειγμα**:

72-74: Τα δεδομένα προέρχονται από επιτόπια έρευνα σε ένα χωριό της Δυτικής Μακεδονίας.

77-78: Η ερευνήτρια συνάντησε αρνητικές αντιδράσεις από τους ηλικιωμένους άντρες του χωριού.

Σε περίπτωση που αντιγράψουμε μια ή περισσότερες αυτούσιες φράσεις, τις βάζουμε σε εισαγωγικά (για να ξέρουμε ότι δεν είναι δικές μας) και σημειώνουμε ακριβώς τη σελίδα από την οποία προέρχονται, για να μη μας τσακώσουν για αντιγραφή! ;)

1. ***Τρόπος δουλειάς***
2. Πρέπει να συγκεντρώσουμε τις απαραίτητες πληροφορίες για το γενικό ζήτημα που μας ενδιαφέρει

Οι πληροφορίες αυτές βέβαια είναι ανάλογες με το μέγεθος της εργασίας που θέλουμε να κάνουμε. Ανεξάρτητα από το μέγεθός της, πάντως, μια καλή εργασία προϋποθέτει ότι έχουμε μάθει περισσότερα πράγματα απ’ αυτά που θα χρησιμοποιήσουμε τελικά. Τις πληροφορίες αυτές μπορούμε να τις αναζητήσουμε:

Σε εγκυκλοπαίδειες.

Στον κατάλογο της βιβλιοθήκης.

Στα ράφια με τα περιοδικά.

1. Πρέπει να διατυπώσουμε την κεντρική μας ιδέα ή το βασικό ερώτημα που μας απασχολεί: να εξειδικεύσουμε το γενικό ζήτημα σε κάτι συγκεκριμένο.

Αυτό μπορεί να ακούγεται δύσκολο, αλλά δεν είναι. Ο σκοπός μας δεν είναι μια πρωτότυπη συμβολή στην επιστήμη ούτε ένα δημοσιεύσιμο άρθρο, αλλά η βασική γνωριμία και καταρχήν κατανόηση κάποιου συγκεκριμένου θέματος.

1. ***Σκεφτόμαστε κάποιον τίτλο***

Αυτό δεν είναι εντελώς απαραίτητο στη φάση αυτή, αλλά βοηθάει να οργανώσουμε καλύτερα τη σκέψη μας, να μην παρεκτρεπόμαστε από το βασικό μας ερώτημα και, επιπλέον, τονώνει την αυτοπεποίθησή μας.

1. **Φτιάχνουμε ένα σχεδιάγραμμα**

Αυτό πρέπει να είναι ανάλογο με το μέγεθος της εργασίας που θέλουμε να γράψουμε. Στο σχεδιάγραμμα σημειώνουμε τηλεγραφικά τις κύριες ιδέες που θα αναπτύξουμε, και κάτω από την κάθε μια σημειώνουμε τηλεγραφικά επίσης τα επιμέρους σημεία που θα θίξουμε ή τα παραδείγματα που θα παραθέσουμε. Ένα καλό σχεδιάγραμμα εξασφαλίζει ότι η εργασία θα έχει αρχή μέση και θα αποφύγει τις επαναλήψεις.

1. **Έχοντας το σχεδιάγραμμα μπροστά, αρχίζουμε να γράφουμε**

Προσπαθούμε να αναπτύξουμε τα επιμέρους σημεία του σχεδιαγράμματος. Αυτή είναι ίσως και η δυσκολότερη φάση της δουλειάς, η δυσκολία της όμως είναι κυρίως ψυχολογική.

1. ***Διαβάζουμε αυτά που γράψαμε***

Ελέγχουμε κατά πόσο αυτά που έχουμε γράψει βγάζουν νόημα, και κατά πόσο το ενδεχόμενο συμπέρασμά μας απορρέει πραγματικά από τα δεδομένα και τα επιχειρήματα που έχουμε παραθέσει προηγουμένως. Διαβάζοντας την εργασία είμαστε όσο το δυνατόν περισσότερο αυστηροί με τον εαυτό μας. Κοιτάζουμε να δούμε αν είναι κατανοητή και πειστική σε μας τους ίδιους πρώτα.

1. ***Κάνουμε έναν τελικό έλεγχο***

Διαβάζουμε πολύ προσεκτικά ολόκληρη την εργασία και αν είναι δυνατό, φωναχτά. Διορθώνουμε λάθη. Φροντίζουμε για την καλή της εμφάνιση και διορθώνουμε τυχόν ορθογραφικά λάθη. Φροντίζουμε να την παραδώσουμε εμπρόθεσμα.